[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.10.2005

COM(2005) 500 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την παράταση της μερικής αναστολής των οριστικών δασμών αντιντάμπινγκ που επέβαλε ο κανονισμός (ΕΚ) αριθ. 258/2005 στις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Κροατίας και Ουκρανίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

110 | Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε την τελευταία φορά με τον κανονισμό (ΕΚ) αριθ. 461/2004 του Συμβουλίου της 8ης Μαρτίου 2004 (εφεξής «ο βασικός κανονισμός») στο πλαίσιο της διαδικασίας για τις εισαγωγές ορισμένων σωλήνων κάθε είδους χωρίς συγκόλληση, από σίδηρο ή μη κραματοποιημένο χάλυβα, καταγωγής Κροατίας και Ουκρανίας. |

120 | Γενικό πλαίσιο Η παρούσα πρόταση εντάσσεται στο πλαίσιο της εφαρμογής του βασικού κανονισμού και είναι αποτέλεσμα της έρευνας που έχει διεξαχθεί σύμφωνα με τις απαιτήσεις του βασικού κανονισμού επί της ουσίας και επί της διαδικασίας. |

130 | Ισχύουσες διατάξεις στον τομέα της πρότασης Ο κανονισμός (ΕΚ) αριθ. 258/2005 της 14.2.2005 για την επιβολή οριστικού δασμού αντιντάμπινγκ στις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Κροατίας και Ουκρανίας Ο ανωτέρω κανονισμός τροποποίησε τους οριστικούς δασμούς αντιντάμπινγκ που επιβλήθηκαν με τον κανονισμό (ΕΚ) αριθ. 348/2000 της 14.2.2000 όπως τροποποιήθηκε τελευταία με τον κανονισμό (ΕΚ) αριθ. 1515/2002 της 16.8.2002. Με την απόφαση 2005/133/ΕΚ της 16.2.2005, η Επιτροπή ανέστειλε τον οριστικό δασμό αντιντάμπινγκ για περίοδο εννέα μηνών από τις 18 Φεβρουαρίου 2005. Πρόταση παράτασης της μερικής αναστολής των οριστικών δασμών αντιντάμπινγκ που επέβαλε η απόφαση της Επιτροπής 2005/133/ΕΚ. |

141 | Συνοχή με τις άλλες πολιτικές και στόχους της Ένωσης Δεν ισχύει. |

Διαβουλευσεισ με τα ενδιαφερομενα μερη και αξιολογηση των επιπτωσεων |

Διαβουλεύσεις με τα ενδιαφερόμενα μέρη |

219 | Σύμφωνα με τις διατάξεις του βασικού κανονισμού, η Επιτροπή ενημέρωσε τον κοινοτικό κλάδο παραγωγής για την πρόθεσή της να παρατείνει τη μερική αναστολή των μέτρων αντιντάμπινγκ. και του παρέσχε την ευκαιρία να υποβάλει παρατηρήσεις. Ο κοινοτικός κλάδος παραγωγής δεν διατύπωσε αντιρρήσεις. |

Συγκέντρωση και χρησιμοποίηση των εκτιμήσεων εμπειρογνωμόνων |

229 | Δεν ήταν αναγκαία η προσφυγή σε εκτιμήσεις εξωτερικών εμπειρογνωμόνων. |

230 | Εκτίμηση του αντίκτυπου Η παρούσα πρόταση προκύπτει από την εφαρμογή του βασικού κανονισμού. Ο βασικός κανονισμός δεν προβλέπει εκτίμηση του γενικού αντικτύπου, αλλά περιέχει διεξοδικό κατάλογο των συνθηκών που πρέπει να εκτιμηθούν. |

Νομικα στοιχεία της πρότασης |

305 | Περίληψη της προτεινόμενης δράσης Το άρθρο 14 παράγραφος 4 του βασικού κανονισμού προβλέπει ότι, προς το συμφέρον της Κοινότητας, είναι δυνατή η αναστολή των μέτρων αντιντάμπινγκ στην περίπτωση που έχουν μεταβληθεί προσωρινά οι συνθήκες της αγοράς σε βαθμό που θα ήταν απίθανο να εμφανισθεί εκ νέου η ζημία ως συνέπεια της αναστολής των μέτρων. Τα μέτρα αντιντάμπινγκ δύνανται να ανασταλούν βάσει απόφασης της Επιτροπής για χρονική περίοδο εννέα μηνών. Το άρθρο 14 παράγραφος 4 διευκρινίζει επίσης ότι η αναστολή μπορεί να παραταθεί μέχρι ένα έτος με απόφαση του Συμβουλίου προτάσει της Επιτροπής. Το άρθρο 14 παράγραφος 4 διευκρινίζει ότι τα εν λόγω μέτρα αντιντάμπινγκ μπορούν να επανεισαχθούν ανά πάσα στιγμή εάν δεν δικαιολογείται πλέον η αναστολή. Μετά τη μερική αναστολή των οριστικών δασμών αντιντάμπινγκ με την απόφαση 2005/133/ΕΚ η Επιτροπή συνέχισε να παρακολουθεί την κατάσταση στην αγορά ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα, κυρίως όσον αφορά τις ποσότητες των εισαγωγών από την Κροατία και την Ουκρανία. Από εξέταση των πρόσφατων ρευμάτων εισαγωγών προκύπτει ότι οι εισαγωγές από την Κροατία και την Ουκρανία διατηρήθηκαν σε πολύ χαμηλά επίπεδα. Θεωρείται ότι η κατάσταση της αγοράς είναι όπως ήταν όταν τα μέτρα είχαν ανασταλεί μερικώς. Συνεπώς προτείνεται στο Συμβούλιο να εγκρίνει τη συνημμένη πρόταση κανονισμού για την παράταση της μερικής αναστολής των οριστικών δασμών αντιντάμπινγκ που ισχύουν επί των εισαγωγών από την Κροατία και την Ουκρανία. Ο παρών κανονισμός πρέπει να δημοσιευθεί στην Επίσημη Εφημερίδα το αργότερο στις 17 Νοεμβρίου 2005. |

310 | Νομική βάση Κανονισμός του Συμβουλίου (ΕΚ) αριθ. 384/96 της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 461/2004 της 8ης Μαρτίου 2004. |

329 | Αρχή της επικουρικότητας Η πρόταση εμπίπτει στην αποκλειστική αρμοδιότητα της Κοινότητας. Συνεπώς δεν εφαρμόζεται η αρχή της επικουρικότητας. |

Αρχή της αναλογικότητας Η παρούσα πρόταση είναι σύμφωνη με την αρχή της αναλογικότητας για τον (τους) ακόλουθο (ους) λόγο (ους). |

331 | Η μορφή δράσης περιγράφεται στον προαναφερόμενο βασικό κανονισμό και δεν επιτρέπει τη λήψη αποφάσεων σε εθνικό επίπεδο. |

332 | Στοιχεία σχετικά με τον τρόπο με τον οποίο θα περιοριστούν στο ελάχιστο η οικονομική επιβάρυνση και ο διοικητικός φόρτος που θα αναλάβουν η Κοινότητα, οι εθνικές αρχές, οι περιφερειακές και τοπικές αρχές, οι οικονομικοί παράγοντες και οι πολίτες, και θα διασφαλιστεί ότι είναι ανάλογα αυτά προς το στόχο της πρότασης: άνευ αντικειμένου. |

Επιλογή των μέσων |

341 | Προτεινόμενο μέσο: κανονισμός |

342 | Η χρήση άλλων μέσων δεν θα ήταν σκόπιμη για τον/τους ακόλουθο/ους λόγο/ους. Ο προαναφερόμενος βασικός κανονισμός δεν προβλέπει τη χρησιμοποίηση άλλων μέσων. |

Δημοσιονομικές επιπτώσεις |

409 | Η πρόταση δεν έχει επιπτώσεις στον κοινοτικό προϋπολογισμό. |

Συμπληρωματικές πληροφορίες |

520 | Παράταση της ισχύουσας νομοθεσίας Η έγκριση της πρότασης θα οδηγήσει στην παράταση της ισχύουσας νομοθεσίας. |

- Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την παράταση της μερικής αναστολής των οριστικών δασμών αντιντάμπινγκ που επέβαλε ο κανονισμός (ΕΚ) αριθ. 258/2005 στις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Κροατίας και Ουκρανίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] (εφεξής ο «βασικός κανονισμός»), και ιδίως το άρθρο 14 παράγραφος 4,

την πρόταση που υπέβαλε η Επιτροπή, μετά από διαβουλεύσεις με τη Συμβουλευτική Επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

2. Μετά από έρευνα για την επανεξέταση των μέτρων που διεξήχθη σύμφωνα με το άρθρο 11 παράγραφος 3 του βασικού κανονισμού («έρευνα για την επανεξέταση»), το Συμβούλιο επέβαλε με τον κανονισμό (ΕΚ) αριθ. 258/2005[2] («οριστικός κανονισμός»), δασμό αντιντάμπινγκ ύψους 38,8% στις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα («SST»), καταγωγής Κροατίας και δασμό αντιντάμπινγκ ύψους 64,1% στις εισαγωγές SST καταγωγής Ουκρανίας με εξαίρεση τις εισαγωγές από τον Dnipropetrovsk Tube Works («DTW») που υπόκεινται σε δασμό αντιντάμπινγκ ύψους 51,9 % («τα ισχύοντα μέτρα»). Ο οριστικός κανονισμός τροποποίησε τους οριστικούς δασμούς αντιντάμπινγκ που επιβλήθηκαν με τον κανονισμό (ΕΚ) αριθ. 348/2000[3], όπως τροποποιήθηκε τελευταία με τον κανονισμό (ΕΚ) αριθ. 1515/2002[4] και κατάργησε τη δυνατότητα απαλλαγής από δασμούς που προβλέπεται στο άρθρο 2 του κανονισμού (ΕΚ) αριθ. 348/2000 («αρχικά μέτρα»).

3. Με την απόφαση 2005/133/ΕΚ[5] («η απόφαση»), η Επιτροπή ανέστειλε τον οριστικό δασμό αντιντάμπινγκ για περίοδο εννέα μηνών, από τις 18 Φεβρουαρίου 2005.

Β. ΙΣΧΥΟΝΤΑ ΜΕΤΡΑ ΣΤΙΣ ΕΙΣΑΓΩΓΕΣ SST ΑΠΟ ΤΗ ΡΟΥΜΑΝΙΑ ΚΑΙ ΤΗ ΡΩΣΙΑ

4. Με τον κανονισμό (ΕΚ) αριθ. 2320/97 επιβλήθηκαν δασμοί αντιντάμπινγκ στις εισαγωγές SST καταγωγής, μεταξύ άλλων, Ρουμανίας και Ρωσίας[6]. Με τις αποφάσεις 97/790/ΕΚ[7] και 2000/70/ΕΚ[8] έγιναν δεκτές αναλήψεις υποχρεώσεων που πρότειναν, μεταξύ άλλων, οι εξαγωγείς της Ρουμανίας και της Ρωσίας. Με τον κανονισμό (ΕΚ) αριθ. 1322/2004[9], αποφασίστηκε να μην εφαρμόζονται πλέον τα μέτρα που ισχύουν για τις εισαγωγές SST καταγωγής Ρουμανίας και Ρωσίας («μη εφαρμοζόμενα μέτρα») λόγω της συμπεριφοράς ορισμένων κοινοτικών παραγωγών που ήταν ασυμβίβαστη προς τους κανόνες ανταγωνισμού[10].

Γ. ΑΙΤΙΟΛΟΓΗΣΗ ΤΗΣ ΠΑΡΑΤΑΣΗΣ ΤΗΣ ΜΕΡΙΚΉΣ ΑΝΑΣΤΟΛΗΣ

5. Το άρθρο 14 παράγραφος 4 του βασικού κανονισμού προβλέπει ότι, προς το συμφέρον της Κοινότητας, είναι δυνατή η αναστολή των μέτρων αντιντάμπινγκ στην περίπτωση που έχουν μεταβληθεί προσωρινά οι συνθήκες της αγοράς σε βαθμό που θα ήταν απίθανο να εμφανισθεί εκ νέου η ζημία ως συνέπεια της αναστολής των μέτρων. Τα μέτρα αντιντάμπινγκ δύνανται να ανασταλούν βάσει απόφασης της Επιτροπής για χρονική περίοδο εννέα μηνών. Το άρθρο 14 παράγραφος 4 διευκρινίζει επίσης ότι η αναστολή μπορεί να παραταθεί μέχρι ένα έτος με απόφαση του Συμβουλίου προτάσει της Επιτροπής. Το άρθρο 14 παράγραφος 4 διευκρινίζει ότι τα εν λόγω μέτρα αντιντάμπινγκ μπορούν να επανεισαχθούν ανά πάσα στιγμή εάν δεν δικαιολογείται πλέον η αναστολή.

6. Μετά τη μερική αναστολή των οριστικών δασμών αντιντάμπινγκ με την απόφαση, η Επιτροπή συνέχισε να παρακολουθεί την κατάσταση στην αγορά ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα, κυρίως όσον αφορά τις ποσότητες των εισαγωγών από την Κροατία και την Ουκρανία.

7. Από εξέταση των πρόσφατων ρευμάτων εισαγωγών προκύπτει ότι οι εισαγωγές από την Κροατία και την Ουκρανία διατηρήθηκαν σε πολύ χαμηλά επίπεδα.

8. Θεωρείται ότι η κατάσταση της αγοράς είναι όπως ήταν όταν τα μέτρα είχαν ανασταλεί μερικώς. Δεδομένου ότι τα επίπεδα των εισαγωγών από την Κροατία και την Ουκρανία είναι πολύ χαμηλά, θεωρείται ότι, στη συγκεκριμένη περίπτωση, είναι απίθανο να επανέλθει η ζημία στον κοινοτικό κλάδο παραγωγής εάν παραταθεί η μερική αναστολή των μέτρων. Πράγματι, εφόσον κυριαρχούν οι τρέχουσες συνθήκες της αγοράς, οι ρωσικές και ρουμανικές εισαγωγές διατηρούν μάλλον την έντονη παρουσία τους και φαίνεται μάλλον απίθανο οι ουκρανικές και/ή κροατικές εισαγωγές να αυξηθούν σημαντικά. Ως εκ τούτου, θα ήταν απίθανο να εμφανισθεί εκ νέου η ζημία ως συνέπεια αυτής της παράτασης της αναστολής. Πράγματι, λόγω των ειδικών συνθηκών όσον αφορά, μεταξύ άλλων, τη μη εφαρμογή των μέτρων στις εισαγωγές από τη Ρωσία και τη Ρουμανία, θεωρείται ότι τα επίπεδα των δασμών ύψους 23% και 38,5% που καθορίστηκαν κατά την αρχική έρευνα για την Κροατία και την Ουκρανία αντίστοιχα θα επαρκούσαν για την εξάλειψη του ζημιογόνου ντάμπινγκ.

9. Για τους ανωτέρω λόγους, προτείνεται να παραταθεί η μερική αναστολή των μέτρων αντιντάμπινγκ επί των εισαγωγών SST για περίοδο ενός έτους ακόμη, σύμφωνα με το άρθρο 14 παράγραφος 4 του βασικού κανονισμού.

10. Εάν δεν δικαιολογείται πλέον η αναστολή, τα μέτρα αντιντάμπινγκ μπορούν να επανεισαχθούν και η μερική αναστολή να καταργηθεί αμέσως.

Δ. ΓΝΩΜΗ ΤΟΥ ΚΟΙΝΟΤΙΚΟΥ ΚΛΑΔΟΥ ΠΑΡΑΓΩΓΗΣ

11. Σύμφωνα με τις διατάξεις του άρθρου 14 παράγραφος 4 του βασικού κανονισμού, η Επιτροπή ενημέρωσε τον κοινοτικό κλάδο παραγωγής για την πρόθεσή της να παρατείνει τη μερική αναστολή των μέτρων αντιντάμπινγκ και του παρέσχε την ευκαιρία να υποβάλει παρατηρήσεις. Ο κοινοτικός κλάδος παραγωγής δεν διατύπωσε αντιρρήσεις.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η μερική αναστολή των οριστικών δασμών αντιντάμπινγκ που επιβλήθηκε βάσει της απόφασης 2005/133/ΕΚ της Επιτροπής παρατείνεται έως την 18 η Νοεμβρίου 2006.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 461/2004 (ΕΕ L 77 της 13.3.2004, σ. 12).

[2] ΕΕ L 46 της 17.2.2005, σ. 7.

[3] ΕΕ L 45 της 17.2.2000, σ. 1.

[4] ΕΕ L 228 της 24.8.2002, σ. 8.

[5] ΕΕ L 46 της 17.2.2005, σ. 46.

[6] ΕΕ L 322 της 25.11.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 235/2004 (ΕΕ L 40 της 12.2.2004, σ. 11).

[7] ΕΕ L 322 της 25.11.1997, σ.63.

[8] ΕΕ L 23 της 28.1.2000, σ.78.

[9] ΕΕ L 246 της 20.7.2004, σ. 10.

[10] Βλ. αιτιολογικές σκέψεις (9) και εξής του κανονισμού (ΕΚ) αριθ. 1322/2004.